《悲夏畦》
宋代·喻良能

悲夏畦，南亩苗未长，东皋草已齐。旋令妪妇办饷馌，独引丁男耘稗稊。

悲夏畦，炎天炙背如爇鸡，渴来不得饮清溪。宁知水榭冰山里，犹自频嫌日未西。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。